Մահլամի գիւղացիք խորհուրդ կ’ընեն եւ կ’որոշեն չընդունիլ Փոխիկին խումբը եւ կ’առաջարկեն անոնց չմտնել իրենց գիւղը: Բայց զինուորները յոգնած ու դադրած, ոտքերնին ուռած, չեն կրնար գիւղէն հեռանալ (եւ ո±ւր հեռանային), եւ կը տեղաւորուին գիւղէն դուրս, այգիներու մէջ, բացօթեայ, իսկ Փոխիկը, որ ծանր հիւանդ էր, կը տանին Ղալասար` բժշկելու համար: Մահլամի գիւղացիներու «մեծամեծները» կու գան Դաշնակցութեան ներկայացուցիչին` Սամսոնին մօտ, կը պատմեն անոր եղելութիւնը եւ կը խնդրեն հեռացնել գիւղէն այդ զինուորները, հակառակ պարագային, իրենք պիտի երթան եւ յայտնեն Զարզամին եւ կառավարութեան: Սամսոնը կը համոզէ, որ գոնէ մի երկու օր միջոց տան, բայց գիւղի ներկայացուցիչները, կարծելով որ կ’ուզէ ժամանակ վաստկել` որպէսզի զինուորները կամաց կամաց ոտքի տեղ ընեն եւ մտնեն գիւղը, ուղիղ կ’երթան Զարզամին ու կը խնդրեն որ իրենց գիւղէն դուրս ընեն ֆետայիները եւ կամ բանտարկեն: